छबीरा ते यास्मीन दा नकाह होए दे दस बरे होन लगे हे। ब्याह दे बाद त्रै-चार साल खुशी कन्नै कटोए पर फ्ही ओ दमैं केई बंदशैं दे शकार होई गे जियां टाढ़ी नेईं मुन्ननी, भुरका पाई रखना, टी.वी. नेईं दिक्खना, सिलमै नेईं जाना बगैरा-बगैरा। पैहलैं-पैह्‌लैं उनैं गी लग्गा जे ओह् नेहई जिंदगी कटदे कटदे ओ मता चिर नेईं जीङन, पर फ्ही बल्लैं-बल्लै ओ उस कैदा दे जियां आदी होई गे, ओहदे छुट चारा बी नेईं हा। उंदी अक्खीं सामनै किन्ने बे कसूर लोकैं दे केई कारोबार ठप्प होई गे हे जियां सिलमैं-फिलमैं दा, ब्यूटी-सैलूनैं, ब्यूटी पारलरैं दा, जनानियां भुरकै अंदर बदलोंदी रित्तैं दे रंग दिक्खने दिआं कोशशां करदिआं, जागत ञंयाने बदूंका-पस्तौलां चलाना अपनी खेढ़ समझदे, गोला बरूद चपासै अपना रंग दसदा, खुल्ली जिंदगी दे केई चेते चेता करी करी लोक अपनी अनमनी बधाहई दी दाढ़ी पर हत्थ फेरदे फेरदे, सूंकां सुटदे चलदे पर समैं दा कुरनूं पुट्‌ठा होए दा फिरदा जंदा।